കൂറുമാറുന്ന അന്വേഷണ ഉദ്യോഗസ്ഥര്ക്കും ശിക്ഷ ഉറപ്പാക്കണം രാജ്യ ശ്രദ്ധയാകര്ഷിച്ച കേസുകളില് പോലും സാക്ഷികള് കൂറുമാറുന്നത് നിത്യസംഭവമാണ്. കേസിന്റെ വിചാരണവേളയിലാണ് കൂറുമാറ്റം സാധാരണയായി അരങ്ങേറുന്നത്. ഇതുമൂലം പ്രതികള് രക്ഷപ്പെടുന്നത് കഴിഞ്ഞകാല വിധിന്യായങ്ങള് പരിശോധിച്ചാല് വ്യക്തമാകും. എന്നാല്, പ്രതിയെ അറസ്റ്റ് ചെയ്ത അന്വേഷണ ഉദ്യോഗസ്ഥര് വിചാരണവേളയില് കൂറുമാറുന്നത് ഗൗരവമേറിയ ചര്ച്ചകള്ക്ക് വഴിതുറന്നിരിക്കുകയാണ്. കേസന്വേഷണം നടത്തിയ ഉദ്യോഗസ്ഥന് സര്വീസില് നിന്ന് വിരമിച്ചശേഷം പ്രതികള്ക്ക് അനുകൂലമായ നിലപാട് സ്വീകരിക്കുന്നത് കേസുകള് പരാജയപ്പെടാന് ഇടയാക്കുന്നു. ഇതിനെതിരെ ഒരു നടപടിയും എടുക്കാന് നിലവിലുള്ള നിയമങ്ങള് അനുവദിക്കുന്നില്ലെന്നത് വലിയ പോരായ്മയാണ്. ഈ അവസരം മുതലെടുക്കുന്ന പ്രതികളുടെ സമ്മര്ദ്ദത്തില് ഉദ്യോഗസ്ഥര് കൂറുമാറുന്ന സംഭവങ്ങള് തുടര്ച്ചയായി ശ്രദ്ധയില്പ്പെട്ടതോടെയാണ് ഹൈക്കോടതി ഗൗരവമേറിയ നിരീക്ഷണങ്ങള് നടത്തിയത്. വിരമിച്ചശേഷം പൊലീസുകാര് മൊഴി മാറ്റുന്നതു തടയാന് നിയമം വേണമെന്നും ആവശ്യമെങ്കില് ഇതിനായി നിയമവിദഗ്ദ്ധരെ ഉള്പ്പെടുത്തി കമ്മിറ്റിക്ക് രൂപം നല്കണമെന്നുമുള്ള ഹൈക്കോടതി നിര്ദ്ദേശം സുപ്രധാനമായ തീരുമാനമാണ്. അന്വേഷണ ഉദ്യോഗസ്ഥരായ പൊലീസുകാര് വിരമിച്ചശേഷം പ്രോസിക്യൂഷനെതിരെ മൊഴി നല്കിയാല് നടപടിയെടുക്കാന് നിയമത്തില് വ്യവസ്ഥയില്ലെന്ന ഡി.ജി.പിയുടെ റിപ്പോര്ട്ടിനെ തുടര്ന്നാണ് ജസ്റ്റിസ് പി.വി. കുഞ്ഞികൃഷ്ണന്റെ അടിയന്തര ഇടപെടലുണ്ടായത്. നിയമ നിര്മ്മാണം നടത്തുന്നതിനെക്കുറിച്ച് ആലോചിക്കാന് ഉത്തരവിന്റെ പകര്പ്പ് ചീഫ് സെക്രട്ടറിക്ക് കൈമാറാന് ഹൈക്കോടതി രജിസ്ട്രിക്ക് നിര്ദ്ദേശവും നല്കി. ഇനി ഇക്കാര്യത്തില് സര്ക്കാരാണ് അന്തിമ തീരുമാനമെടുക്കേണ്ടത്. മിക്ക ക്രിമിനല് കേസുകളിലും വിചാരണ അനന്തമായി വൈകാറുണ്ട്. ചിലപ്പോള് അന്വേഷണ ഉദ്യോഗസ്ഥര് വിരമിച്ച ശേഷമായിരിക്കും വിചാരണ നടപടികള് ആരംഭിക്കുക. കേസുകള് പഠിക്കാതെ കോടതിയിലെത്തി തെറ്റായ വിവരങ്ങള് നല്കുന്ന ഉദ്യോഗസ്ഥരുമുണ്ട്. സര്വീസില് നിന്ന് വിരമിക്കുന്നതോടെ ചിലര് കോടതിയില് ഹാജരാകാന് പോലും മടികാണിക്കുന്നു. ഇവര് സര്വീസിലില്ലാത്തതിനാല് ഒരു ഘട്ടത്തിലും ഒരു നടപടിയും എടുക്കാന് കഴിയില്ല. ഉദ്യോഗസ്ഥര് കൂറുമാറുന്നതോടെ കൊടുംകുറ്റവാളികള് പോലും രക്ഷപ്പെടുന്നുണ്ട്. വിചാരണഘട്ടങ്ങളില് കേസുകള് പഠിച്ച് ഉദ്യോഗസ്ഥര് കോടതിയിലെത്തുമെന്ന് ഉറപ്പാക്കാന് നിലവില് സംവിധാനങ്ങളില്ല. അന്വേഷണ ഉദ്യോഗസ്ഥരും പ്രോസിക്യൂഷനും തമ്മില് ഐക്യമില്ലാതെ പ്രവര്ത്തിച്ച് കേസുകള് പരാജയപ്പെട്ട സംഭവങ്ങളുമുണ്ട്. വാളയാര് പെണ്കുട്ടികളുടെ മരണവുമായി ബന്ധപ്പെട്ട കേസ് ഒരു ഉദാഹരണം മാത്രമാണ്. ഹൈക്കോടതി ചൂണ്ടികാണിച്ചത് ഗുരുതരമായ പ്രശ്നമാണ്. സംസ്ഥാനത്ത് കോളിളക്കം സൃഷ്ടിച്ച പല കേസുകളിലും ഉദ്യോഗസ്ഥരുടെ കൂറുമാറ്റം പ്രതികള് രക്ഷപ്പെടാന് ഇടയാക്കിയിട്ടുണ്ട്. ഇത് ശ്രദ്ധയില്പ്പെട്ടിരുന്നെങ്കിലും സര്ക്കാര് കാര്യമായി യാതൊന്നും ചെയ്തില്ല. വിരമിച്ച ഉദ്യോഗസ്ഥര്ക്കെതിരെ നടപടിയെടുക്കാനാവാത്തതിനാല് കൂറുമാറ്റം നിര്ബാധം തുടര്ന്നു. പ്രതികള്ക്കെതിരെ വ്യക്തമായ തെളിവുകളുണ്ടെങ്കിലും അന്വേഷണ ഉദ്യോഗസ്ഥര് തന്നെ കൂറുമാറുന്നത് നിയമസംവിധാനത്തിലെ ഗൗരവമേറിയ കാര്യമാണ്. ഇതിന് തടയിടാന് പ്രത്യേക സംവിധാനം വേണമെന്ന ഹൈക്കാേടതിയുടെ നിരീക്ഷണം സമയോജിതമാണ്. നിയമനിര്മ്മാണത്തിലൂടെ മാത്രമെ ഈ ഗുരുതര പ്രതിസന്ധിയെ തരണം ചെയ്യാന് കഴിയൂ. 1990 മാര്ച്ച് 21 ന് തൃപ്പൂണിത്തുറയിലെ ഒരു കെട്ടിടത്തില് നിന്ന് 75 ലക്ഷം രൂപയുടെ കള്ളനോട്ടും അച്ചടിയന്ത്രങ്ങളും പൊലീസ് പിടിച്ചെടുത്തിരുന്നു. കേസ് അന്വേഷിച്ച ക്രൈംബ്രാഞ്ച് ഇന്സ്പെക്ടര് ഉള്പ്പെടെയുള്ളവര് വിചാരണ വേളയില് മൊഴിമാറ്റി. വിചാരണ ഘട്ടമായപ്പോഴേക്കും ഈ ഉദ്യോഗസ്ഥന് വിരമിച്ചിരുന്നു. മൊഴിമാറ്റത്തെത്തുടര്ന്ന് പ്രതികളെ സംശയത്തിന്റെ ആനുകൂല്യം നല്കി കോടതിക്ക് വെറുതേ വിടേണ്ടി വന്നു. ഈ ഉത്തരവിലാണ് ക്രിമിനല് കേസുകളിലെ അന്വേഷണ നടപടികള് സംരക്ഷിക്കാന് ഒരു സംവിധാനം വേണമെന്ന് ഹൈക്കോടതി വ്യക്തമാക്കിയത്. മൊഴിമാറ്റിയ ഉദ്യോഗസ്ഥനെതിരെ അന്വേഷണം നടത്തി റിപ്പോര്ട്ട് നല്കാനും ആവശ്യപ്പെട്ടു. തുടര്ന്ന് ഡി.ജി.പി നല്കിയ റിപ്പോര്ട്ടിലാണ് വിരമിച്ച അന്വേഷണ ഉദ്യോഗസ്ഥര്ക്കെതിരെ നടപടിയെടുക്കാന് നിയമപരമായി വ്യവസ്ഥയില്ലെന്ന് വ്യക്തമാക്കിയത്. ഇവര് കേരള പൊലീസ് ആക്ടിന്റെ പരിധിയില് വരില്ലെന്നതിനാല് അച്ചടക്ക നടപടിയെടുക്കാനും കഴിയില്ല. അന്വേഷണ ഉദ്യോഗസ്ഥര് മൊഴിമാറ്റുന്നതു തടയാന് നിയമനിര്മ്മാണം വേണമെന്ന ആവശ്യം സര്ക്കാരിനു മുന്നിലുണ്ട്. ഇതോടൊപ്പം ഇത്തരക്കാര്ക്ക് ശിക്ഷയും ഉറപ്പാക്കണമെന്നാണ് ഡി.ജി.പിയുടെ റിപ്പോര്ട്ടില് പറഞ്ഞിരുന്നത്. സര്വീസില് നിന്ന് വിരമിച്ച ശേഷം കേസന്വേഷിച്ച ഉദ്യോഗസ്ഥര് പ്രതിഭാഗത്തിന് അനുകൂലമായി കൂറുമാറുന്നത് നിയമസംവിധാനം അട്ടിമറിയ്ക്കപ്പെടാന് കാരണമാകുമെന്നാണ് ഹൈക്കോടതിയുടെ വിലയിരുത്തല്. കൂറുമാറുന്ന ഉദ്യോഗസ്ഥര്ക്കു മേല് രാഷ്ട്രീയ സമ്മര്ദ്ദത്തിനപ്പുറം കുടുംബാംഗങ്ങളില് നിന്നും പോലും സമ്മര്ദ്ദം അനുഭവിക്കുന്നുണ്ട്. വിരമിച്ച ഉദ്യോഗസ്ഥര് പൊലീസ് ആക്ടിന്റെ പരിധിയില് വരാത്തതിനാല് പുതിയ നിയമനിര്മ്മാണം കൊണ്ടു മാത്രമേ ഒരു ശാശ്വത പരിഹാരമുണ്ടാകൂ. അതിനായി എത്രയും വേഗത്തില് സര്ക്കാര് ഉണര്ന്നു പ്രവര്ത്തിക്കുകയാണ് വേണ്ടത്. ഉദ്യോഗസ്ഥര് കൂറുമാറുമ്ബോള് കോടതികളില് നിന്നുള്ള തിരിച്ചടി വെറുതെ നോക്കി നില്ക്കാനെ പ്രോസിക്യൂഷന് സാധിക്കൂ. തെളിവുകളുടെ അഭാവത്തില് പ്രതികളെ വിചാരണ കോടതികള്ക്ക് വെറുതെ വിടേണ്ടിയും വരുന്നു. കൂറുമാറുന്ന ഉദ്യോഗസ്ഥര്ക്കെതിരെ കര്ശന ശിക്ഷ ഉറപ്പാക്കുന്ന നിയമനിര്മ്മാണമാണ് വേണ്ടത്. അതിനായി പൊലീസ് ആക്ടില് ഭേദഗതിയോ, പുതിയ നിയമനിര്മ്മാണമോ ആവാം. ഈ വിഷയത്തില് അടിയന്തര ഇടപെടല് വേണമെന്ന് ഹൈക്കോടതി നിരീക്ഷിച്ച സാഹചര്യത്തില് സര്ക്കാരിന് ഇനി അനങ്ങാതിരിക്കാനാവില്ല. നിയമവിദഗ്ദ്ധരുമായി ആലോചിച്ച് പഴുതില്ലാത്ത നിയമമാണ് കൊണ്ടുവരേണ്ടത്. നിയമം അനിവാര്യം വിരമിച്ച ഉദ്യോഗസ്ഥര് കേസുകളില് കൂറുമാറിയാല് തക്കതായ ശിക്ഷ ഉറപ്പാക്കാന് പൊലീസ് ആക്ടില് ഭേഭഗതി വരുത്തണം. ഇത്തരമൊരു നിയമം വരുന്നത് നല്ലതു തന്നെ. ഉത്തരവാദിത്വമില്ലാതെ വിചാരണവേളയില് പ്രവര്ത്തിക്കുകയും കേസ് പഠിക്കാതെ ചോദ്യങ്ങള്ക്ക് മറുപടി നല്കുകയും ചെയ്യുന്ന പ്രവണതയ്ക്ക് തടയിടാന് കഴിയും. സര്വീസില് നിന്ന് വിരമിക്കുന്നതോടെ ചില ഉദ്യോഗസ്ഥര് കോടതിയില് ഹാജരാകാന് പോലും മടികാണിക്കുന്നുണ്ട്. നിലവിലുള്ള നിയമത്തില് സാക്ഷികള് കൂറുമാറിയാല് നടപടിയെടുക്കാനുള്ള വകുപ്പുകള് മാത്രമേയുള്ളൂ. പൊലീസ് ആക്ടില് ഭേദഗതി വരുത്തി കൂറുമാറുന്ന അന്വേഷണ ഉദ്യോഗസ്ഥര്ക്കും നടപടി ഉറപ്പു വരുത്താം. വേണമെങ്കില് കോടതി ഉത്തരവ് പ്രകാരം പെന്ഷന് ഉള്പ്പെടെയുള്ള കാര്യങ്ങള് നിയന്ത്രിക്കാനും കഴിയും. അഡ്വ. സി.പി. ഉദയഭാനു പ്രമുഖ ക്രിമിനല് അഭിഭാഷകന് ഹൈക്കോടതി